บริษัทเรือสำราญ ที่ใหญ่สุดในโลก
เมื่อเราพูดถึงธุรกิจที่เกี่ยวข้องกับเรือ หลายคนมักจะนึกถึงธุรกิจการขนส่งสินค้า แต่จริงๆ แล้ว ธุรกิจที่เกี่ยวข้องกับเรือยังมีอีกมากมาย และหนึ่งในธุรกิจที่สามารถทำเงินได้อย่างมหาศาล ก็คือ ธุรกิจเรือสำราญ..  ธุรกิจนี้เงินสะพัดมากแค่ไหน? ลงทุนแมนจะเล่าให้ฟัง
27 ม.ค. 2562

บริษัทเรือสำราญ ที่ใหญ่สุดในโลก / โดย ลงทุนแมน
เมื่อเราพูดถึงธุรกิจที่เกี่ยวข้องกับเรือ
หลายคนมักจะนึกถึงธุรกิจการขนส่งสินค้า
แต่จริงๆ แล้ว ธุรกิจที่เกี่ยวข้องกับเรือยังมีอีกมากมาย
และหนึ่งในธุรกิจที่สามารถทำเงินได้อย่างมหาศาล
ก็คือ ธุรกิจเรือสำราญ..
ธุรกิจนี้เงินสะพัดมากแค่ไหน? ลงทุนแมนจะเล่าให้ฟัง
บางคนคิดว่า ธุรกิจเรือสำราญเป็นธุรกิจที่เพิ่งเกิดขึ้นได้ไม่นาน
แต่จริงๆ แล้ว ธุรกิจเรือสำราญเป็นธุรกิจที่เกิดขึ้นมาเกือบ 200 ปีแล้ว
เรื่องนี้เริ่มมาจาก..
ในปี 1822 บริษัท Peninsular & Oriental Steam Navigation Company (P&O) ซึ่งเป็นผู้ให้บริการส่งสินค้าทางเรือระหว่างอังกฤษ และประเทศในคาบสมุทรไอบีเรีย (โปรตุเกสและสเปน) ได้ก่อตั้งขึ้น
ธุรกิจของ P&O ดำเนินไปได้ด้วยดีจนกลายเป็นที่รู้จักมากขึ้นเรื่อยๆ
ซึ่งทำให้ในอีก 15 ปีถัดมา P&O ได้กลายเป็นผู้ชนะในการเป็นตัวแทนขนส่งจดหมายระหว่างประเทศ
การมีธุรกิจขนส่งจดหมายเข้ามา ทำให้เรือขนส่งสินค้าบางลำของ P&O ไม่ได้หนาแน่นด้วยสินค้าเหมือนแต่ก่อน
พอเป็นแบบนี้แล้ว บริษัทจึงต้องหาทางทำให้การเดินเรือในแต่ละครั้งเกิดความคุ้มค่าสูงสุด
ทางออกของเรื่องนี้จึงจบลงที่การทำให้เรือกลายเป็นพาหนะที่ทันสมัยสำหรับการพาผู้โดยสารไปท่องเที่ยวด้วยนั่นเอง..
ในปี 1844
บริษัท P&O จึงได้เปิดตัวธุรกิจเรือสำราญเป็นครั้งแรก และกลายเป็นเส้นทางเดินเรือที่เก่าแก่สุดในโลกมาจนถึงปัจจุบัน
แล้วบริษัทเรือสำราญที่ใหญ่สุดในโลกตอนนี้คือบริษัทอะไร? มีมูลค่าเท่าไร?
ที่น่าสนใจคือ บริษัท P&O ในอดีต ก็เป็นส่วนหนึ่งของ บริษัทเรือสำราญที่ใหญ่สุดในโลกตอนนี้
บริษัท Carnival Corporation & plc ซึ่งเกิดจากบริษัทในเครือของ P&O รวมกับ Carnival Cruise Line บริษัทเรือสำราญสัญชาติอเมริกัน
ปี 2015 รายได้ 500,860 ล้านบาท กำไร 56,110 ล้านบาท
ปี 2016 รายได้ 522,540 ล้านบาท กำไร 88,630 ล้านบาท
ปี 2017 รายได้ 558,250 ล้านบาท กำไร 83,210 ล้านบาท
มูลค่าบริษัทอยู่ที่ประมาณ 1.2 ล้านล้านบาท หรือถ้าให้เห็นภาพชัดเจนก็คือ
บริษัทนี้มีขนาดใหญ่พอๆ กับบริษัท ปตท. บริษัทที่ใหญ่สุดของประเทศไทยนั่นเอง..
แล้วการแข่งขันในธุรกิจเรือสำราญเป็นอย่างไร?
ธุรกิจเรือสำราญเป็นธุรกิจที่ถูกยึดครองด้วยบริษัทไม่กี่เจ้าในตลาดเท่านั้น เนื่องจากเป็นธุรกิจที่ต้องพึ่งพาในเรื่องของชื่อแบรนด์ และมีค่าใช้จ่ายในการดำเนินงานที่สูง
ปัจจุบันผู้นำตลาดเรือสำราญมีอยู่ 4 บริษัท
อันดับหนึ่งคือ Carnival Corporation & Plc. ที่เราได้กล่าวไปแล้วในตอนแรก ซึ่งขณะนี้มีส่วนแบ่งในตลาดเรือสำราญอยู่ที่ประมาณ 44.1%
อันดับสองคือ Royal Caribbean Cruises Ltd. มีส่วนแบ่งในตลาด 23.9%
อันดับสามคือ Norwegian Cruise Line Holdings Ltd. มีส่วนแบ่งในตลาด 8.8%
อันดับสี่คือ MSC Cruises เป็นบริษัทลูกของ MSC Mediterranean Shipping ซึ่งเป็นบริษัทขนส่งสินค้าของอิตาลีซึ่งมีขนาดใหญ่เป็นอันดับสองของโลก มีส่วนแบ่งตลาด 7%
อย่างไรก็ตาม แม้ว่าเราจะเห็นทั้ง 4 บริษัทนี้กินส่วนแบ่งไปแล้วกว่า 80%
แต่ด้วยกำไรที่น่าดึงดูดจึงทำให้มีบริษัทจำนวนมากที่พร้อมจะแข่งขันเพื่อแย่งส่วนแบ่งในตลาดนี้
ตัวอย่างเช่น Disney Cruise Line ซึ่งเป็นบริษัทที่อยู่ภายใต้บริษัท Walt Disney มีส่วนแบ่งในตลาดเรือสำราญอยู่ที่ประมาณ 2% ซึ่งในอีก 5 ปีข้างหน้านี้ Disney กำลังจะเพิ่มจำนวนเรือสำราญเกือบเท่าตัวจากเดิม
เรื่องนี้แสดงให้เราเห็นว่า ธุรกิจนี้ทำเงินได้มหาศาล
และในอีกไม่กี่ปีข้างหน้านี้ อนาคตของธุรกิจเรือสำราญน่าจะมีการแข่งขันที่รุนแรงขึ้น
ปิดท้ายด้วยข้อมูลที่น่าสนใจ
Symphony of the Seas เป็นเรือสำราญที่มีขนาดใหญ่สุดในโลกเป็นของบริษัท Royal Caribbean Cruises Ltd. ใช้งบประมาณในการสร้างสูงถึง 43,000 ล้านบาท..
----------------------
แล้วสนามบินที่จะใหญ่สุดในโลก อยู่ที่ไหน? 
ติดตามเรื่องราวบริษัทชั้นนำของโลก ได้ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-
-
-
-